b"\n_START_ARTICLE_\nPachac\xc3\xbatec\n_START_SECTION_\nJoventut\n_START_PARAGRAPH_\nEn n\xc3\xa9ixer li van posar Kusi Yupanqui, era l'hereu leg\xc3\xadtim del tron inca. Segons certes cr\xc3\xb2niques, va ser fins a l'adolesc\xc3\xa8ncia un jove turbulent que va provocar la inquietud del seu pare Viracocha Inca que considerava que un bon sobir\xc3\xa0 no podia ser m\xc3\xa9s que de car\xc3\xa0cter dol\xc3\xa7 com els seus predecessors. Els anys passaven, i la inquietud es va convertir en c\xc3\xb2lera, el pr\xc3\xadncep Kusi Yupanqui va ser condemnat a l'exili: li tocaria d'aleshores endavant guardar ramats a la rodalia de Cusco, i el seu pare escolliria un altre successor. La llegenda diu que un dia, en el seu exili, se li va apar\xc3\xa8ixer un home d'aspecte estrany, barbut i vestit de blanc, portant a les seves mans un animal desconegut. Aquest home el va avisar que un perill es congriava sobre el regne, un ex\xc3\xa8rcit es preparava al nord de Cusco. El jove pr\xc3\xadncep, inquiet per aquest missatge, va desafiar la decisi\xc3\xb3 del seu pare i va anar a Cusco per relatar l'incident. Furibund, el sobir\xc3\xa0 no en va voler sentir res, va acomiadar el seu fill i va decidir fer-se el sord a tota not\xc3\xadcia sospitosa procedent del nord._NEWLINE_De resultes d'aquest episodi, el jove pr\xc3\xadncep va reprendre el seu exili, aquesta vegada la desgr\xc3\xa0cia semblava completa. No va passar massa temps abans que vei\xc3\xa9s en el camp gent fugint. La poblaci\xc3\xb3 de Cusco i de la seva rodalia fugia de la capital. Descobert, el jove pr\xc3\xadncep va interrogar els fugitius\xc2\xa0: els Chancas havien reunit un ex\xc3\xa8rcit, venien a passar el regne a foc i sang (els inques van guanyar en tot cas la batalla de Jaquixahuana abans que els Chancas arribessin a Cusco), Viracocha, que no havia volgut sentir les advert\xc3\xa8ncies del seu pr\xc3\xadncep hereu, havia hagut de fugir amb la seva cort. El pr\xc3\xadncep, fastiguejat, no es va resignar a abandonar la ciutat sagrada. Va agafar les armes i va ordenar als fugitius a unir-se a ell. L'esperan\xc3\xa7a va tornar al camp inca, a poc a poc es va formar un ex\xc3\xa8rcit, i el pr\xc3\xadncep va demanar suport a les tribus aliades._NEWLINE_La batalla decisiva va tenir lloc a Yahuar Pampa ((llawar pampa  significa \xc2\xabplanura de sang\xc2\xbb en qu\xc3\xadtxua), els inques inferiors en nombre es negaven a rendir-se sense combatre. Mentre s\xe2\x80\x99establia el combat, els refor\xc3\xa7os inques van venir de tot arreu, i els Chancas es van veure desbordats. Els inques van dir llavors que en aquesta batalla, les pedres de la planura s'havien convertit en guerrers per ajudar-los. Aquesta vict\xc3\xb2ria va conferir un prestigi sense precedent al tron Inca i en particular al pr\xc3\xadncep Kusi Yupanqui. Despr\xc3\xa9s de la batalla, aquest \xc3\xbaltim va anar a trobar el seu pare que va abdicar en el seu favor. Kusi Yupanqui va canviar el seu nom a Pachac\xc3\xbatec (pacha kutiq  en qu\xc3\xadtxua, literalment \xc2\xabel que li d\xc3\xb3na la volta a tot\xc2\xbb, \xc3\xa9s a dir \xc2\xab\xc2\xa0el reformador\xc2\xbb, i fins i tot literalment \xc2\xab\xc2\xa0el revolucionari\xc2\xbb, en el sentit etimol\xc3\xb2gic de la paraula revoluci\xc3\xb3).\n_START_SECTION_\nNov\xc3\xa8 inca\n_START_PARAGRAPH_\nDotat d'un gran talent militar, Pachac\xc3\xbatec va iniciar l'expansi\xc3\xb3 fulgurant del gran imperi inca. Al nord va conquerir el regne Chim\xc3\xba, al sud va arribar fins a la vall de Nazca. Obrint aix\xc3\xad una era de conquesta, reuneix en un sol Estat la majoria dels regnes de les Andes._NEWLINE_Per tal d'imposar el seu poder sobre un mosaic de m\xc3\xa9s de 500 tribus, amb costums, lleng\xc3\xbces i religions molt diferents, no va vacil\xc2\xb7lar a reprimir durament tota temptativa de rebel\xc2\xb7li\xc3\xb3. Per\xc3\xb2 no va ser nom\xc3\xa9s un conquistador sanguinari, va ser tamb\xc3\xa9 un destacable gestor, dotant el seu immens imperi d'una s\xc3\xb2lida i efica\xc3\xa7 estructura administrativa. Aix\xc3\xad va reorganitzar totes les ciutats conquerides sobre el model inca i va donar el poder a una casta de funcionaris que no retia comptes m\xc3\xa9s que a Cusco, la capital de l'imperi._NEWLINE_Cap a 1463, Pachac\xc3\xbatec va confiar la direcci\xc3\xb3 de les operacions militars al seu fill T\xc3\xbapac Yupanqui, mentre que es dedicava a la construcci\xc3\xb3 d'alguns dels monuments m\xc3\xa9s emblem\xc3\xa0tics de l'arquitectura inca, com el temple del sol Coricancha (quri kancha  en qu\xc3\xadtxua, literalment \xc2\xabtancat d'or\xc2\xbb) a Cusco, la fortalesa de Sacsayhuam\xc3\xa1n i el Machu Picchu, la ciutadella que domina el riu Urubamba._NEWLINE_Se li atribueix tamb\xc3\xa9 l'adopci\xc3\xb3 de l\xe2\x80\x99agricultura en terrasses, que caracteritza el sistema agr\xc3\xadcola inca."